
Prolog

Det provisoriske toalettet er opplyst av ultrafiolett lys som gjør at alt, både mennesker og innredning, har samme nyanse. Han lener hendene tungt mot vasken og møter sitt eget blikk i speilet. Eller det er ikke engang et ordentlig speil, mer en metallplate som har blitt skrudd opp på veggen. Det er like fullt her inne som i alle de andre rommene. Langs den ene veggen er det fire tønner med vann med tilhørende øser for å vaske hendene, og bak ham står fem bærbare toaletter av den typen man vanligvis finner på konserter og festivaler.

Hvordan i helvete fikk de dem ned hit? tenker han der han står og øser vann over hendene.

Det ligger plastglass overalt, og stanken av avføring, surt oppkast og vassent øl er så intens at han brekker seg. Han ser med avsky på de motbydelige menneskene som står i kø til toalettene og går forbi dem mens han rister overflødig vann av hendene.

«Skitne dyr. Ekle, skitne, falske dyr», mumler han lavt så bare han selv hører det.

Han går ut fra toalettet og havner i en korridor. I taket har de viklet en lysslynge med julelys rundt ventilasjonsrørene. Lyset fra lysslyngen er så svakt at det på visse strekninger i korridoren knapt gir noen hjelp, og mørket er av og til så tett at han må ha hendene utstrakt foran seg og dytte unna de som står i veien for å ta seg frem. De roper sure kommentarer etter ham. Fra døren lenger fremme høres det dempet musikk, og vibrasjoner fra basstonene kjennes i føttene gjennom gulvet.

Kjelleren er forferdelig, like ens som alle de falske menneskene som befinner seg i den. Luften kjennes oksygenfattig og muggen. Brukt. Stanken av svette kropper og røkelse henger tungt rundt ham. Det begynner å klø igjen, og han river med neglene over den bare huden. Ingen ser ham. Mennesker står med bortvendte ansikter, og hviskingen deres beveger seg rundt ham som besvergelser fra en annen tid. Her nede er han den eneste ekte, den eneste autentiske blant alle kopiene. Her nede skal han finne den som kan stille uroen hans og stoppe kløen.

Han beveger seg mot døren, forsøker så godt det lar seg gjøre å unngå all fysisk kontakt med de andre her nede. Han skyver opp døren og møtes av et tungt fløyelsstoff som han passerer ved å føre det til side med armene. Han fortsetter inn i neste rom, hvor enstemmig gregoriansk sang møter ham. Fire menn i munkekapper står på den lille scenen. Musikken hamrer inn i hver celle i ham, forårsaker ren og fysisk smerte. Gregoriansk sang har sitt opphav i den romersk-katolske kirken og er oppkalt etter pave Gregor den store, og bare det bekrefter alt han føler for alle de ubetydelige krypene som beveger seg rundt ham. De er uvitende, uverdige, skitne små kakerlakker som bare later som om de er hans likemenn.

Enda et varmt rom fullt av folk. Han ser teipede kabler i taket mellom en strømsentral og scenen rett frem. En mettet stank av svette og øl henger i den varme luften. I rommet står folk tettere innpå hverandre, og han blir kvalm der han må albue seg frem mellom krinoliner, lange frakker og flosshatter. Deltakerne er utkledd som vampyrer og oppfører seg som disse legendariske skapningene. De har sminket seg med likbleke ansikter, lange hjørnetenner og dramatiske klær i svart, lilla og rødt. Her lever de seg inn i en annen verden og utforsker den mørke og mystiske siden av seg selv, ledet av den mest karismatiske av dem alle.

Idioter, tenker han og skyver bryskt en bredskuldret mann med plasttenner og hvite kontaktlinser til side idet han passerer.

«Se deg for!» roper mannen etter ham.

Lengst fremme stopper han, rett nedenfor scenen, og ser opp mot alteret. Oksygeninnholdet her nede i bunkeren er så lavt at de mange lysene som er tent rundt omkring, flakker urolig.

Den gregorianske sangen stilner, og de fire munkene går ned fra scenen. Menn og kvinner ser med forventningsfulle blikk mot alteret. Det er nå det skal skje, det vet alle. En mann med et skjegg som rekker langt ned på magen, kommer inn med en kvinne. Hun går ustøtt, prøver med den ene hånden å få bort det lange håret som har falt foran ansiktet. Men bevegelsene er klønete, og det hjelper ikke. Den skjeggete mannen hjelper henne å legge seg på ryggen på alteret. Til tross for at hun frivillig har meldt seg som villig til å ofres, så ser det ut til at hun nå har ombestemt seg. Hun stønner og gjør noen fåfengte forsøk på å reise seg. Men stoffet de har gitt henne, og som nå flyter rundt i blodet hennes, vil snart blomstre i sitt fulle potensial, og da vil hun ikke klare å røre seg i det hele tatt. Den døsige mumlingen hennes høres ut som en lav bakgrunnslyd, da en mann dukker opp ut av skyggene. Stormesteren. En velkledd mann i sekstiårene med en holdning som utstråler selvtillit og karisma.

Mannen nedenfor scenen kjemper for ikke å bryte ut i en overlegen latter over denne farsen. Han knytter nevene og vet innerst inne at skuespillet tjener et formål.

Hviskingen har opphørt, og det er stille som i graven. Kvinnen har sluttet å bevege seg og er nå dypt bevisstløs. I transe hvisker mannen med flosshatten frem en ramse på et urgammelt språk. Han beveger seg rykkvis, og øynene gløder røde i det svake lyset. Han stopper opp. Tar et par steg tilbake og betrakter kvinnen. All den besvergelsen som trengs for at han skal kunne fullføre oppgaven ligger som et slør rundt dem på scenen. Han strekker seg over kvinnen og hvisker inn i øret hennes: «I natt skal du dø og gjenfødes til evig liv.»

«Evig liv, evig liv …», messes det fra alle de som med sultne blikk følger hans minste bevegelse.

Mannen nedenfor scenen vender seg bort fra alteret, han er ikke her for å være vitne til det der. Showet interesserer ham ikke. Det er bare et skuespill for et like uberettiget publikum. Han søker i stedet med blikket rundt i rommet. Den eldre mannen som han er her for å møte, er her. Han kjenner det. Han kan kjenne duften hans i rommet. Igjen albuer han seg tilbake gjennom trengselen blant de tause lammene.

Så står han der. Akkurat som han lovet. Ubegripelig vakker med sin naturlig bleke hud.

Mannen trer frem, legger en hånd på den vakre mannens bryst og kjenner et rush av adrenalin skyte gjennom kroppen. Han vet at den andre ikke vil kunne motstå invitasjonen.

«Moartea ta ne va elibera pe to ți», sier han lavt og behersket i øret på den eldre mannen, som smiler forståelsesfullt uten å fjerne hånden som hviler på ham. I stedet nikker han og blir med ut av bunkeren, gjennom kulvertene og videre opp til overflaten og Stockholms regnvåte gater. Det er i begynnelsen av mai, og været er i ferd med å snu i hovedstaden.

I kveld kommer en av dem til å dø.

Kapittel 1

Utrykningsbilen ruller sakte frem langs Sveavägen i Stockholm sentrum. Klokken har passert halv ni, det er onsdag, og fortauene myldrer av folk på vei til arbeidsplasser og skoler.

«Jeg bestilte chartertur til Kypros for meg og Sophia i går. Hun vil ned og hilse på faren sin, men faen om jeg slipper henne av gårde alene», sier Frida og styrer bilen rundt Sveaplans rundkjøring for å kjøre tilbake på samme gate igjen.

«Vet han at dere kommer?» spør Karim, som sitter i passasjersetet.

«Ja, vi har snakket med ham begge to. Han tilbød oss til og med å bo hos ham i huset hans i Sotira», svarer Frida og kaster et raskt blikk ut gjennom sidevinduet.

«Men, det hadde vel blitt billigere enn charter, eller?»

«Han bor sammen med sin kone og deres tre år gamle sønn. Hva faen tror han? Skulle jeg takke ja til det? Er det greit for kona hans at hans gamle kjæreste fra Sverige dukker opp med ungen deres? Vil ikke tro det, eller hva?» fnyser Frida foraktelig idet det spraker i komradioen.

«Fra tre null. Vi har en alarm om vond lukt i en leilighet i Sturegatan 34b. Har vi noen ledig enhet som kan dra og sjekke det? Over.»

«En siste utrykning før vakten er slutt, eller hva?» sier Karim og trykker inn senderknappen. «33-3416. Vi tar den. Over.»

«Det er oppfattet. Innringeren venter på dere i trappeoppgangen. Han heter Frederik von Struber. Over.»

«33-3416. Oppfattet. Vi kjører fra Sveavägen nå. Over.»

«Forstått. Over og ut.»

I samme stund som adressen ble nevnt hadde Frida økt farten noe og kjørt i retning Hamngatan. Morgentrafikken har kommet i gang, og noen ganger må hun slå på blålysene for å få biler til å flytte seg slik at de raskt kan passere. Da de nærmer seg adressen, sakker hun farten, kjører opp på fortauet og stopper rett utenfor porten.

Det vakre gule huset ligger rett overfor Humlegårdsparken, og i motsetning til husene ved siden av har dette ingen forretningsvirksomhet i første etasje. Huset er fire etasjer høyt, med leiligheter både i hele og halve etasjer, og på loftet.

Utenfor porten står det som avtalt en eldre mann med hvitt bakoverkjemmet hår og venter på dem. De går ut, justerer beltene med våpenet, batongen og alt annet de må bære som en del av uniformen.

«Hei, er det du som ringte om en illeluktende leilighet?» spør Karim, retter på lua og fortsetter frem.

«Ja, det er meg. Det lukter forferdelig. Vi kan ikke bo sånn!» svarer mannen opprørt og åpner døren helt slik at de kan komme inn.

En umiskjennelig stank slår mot dem allerede i trappeoppgangen, og begge to tar hendene foran nese og munn og stopper et øyeblikk for å samle seg.

«Jeg advarte dere», mumler mannen, og drar skjerfet som han har rundt halsen, over nese og munn og går foran dem.

De tar trappene opp til fjerde etasje, og mannen stopper pesende foran en dør som det står «Westin» på.

«Det kommer herfra», sier han og retter på skjerfet for å få det til å sitte tettere.

«Hvem er det som bor her?» spør Frida.

«Han heter Walter Westin, men han er ikke hjemme», svarer mannen.

«Hvordan kan du være så sikker?»

«Fordi han fortsatt er i Malaga, der han bor hele vinteren. Han har ikke kommet hjem ennå», svarer mannen og ser litt bebreidende på dem: «Skal dere ikke åpne og gå inn?»

Karim åpner postluken forsiktig, og stanken som siver ut, er så intens at øynene renner, og han må ta et steg tilbake da kvalmen skyller over ham.

Han svelger og svelger for å roe seg ned og nikker til Frida.

«Det kommer herfra. Ringer du låsesmeden? Den som ligger der inne trenger ikke akutt hjelp lenger», sier han og svelger flere ganger for å dempe kvalmen.

«Hva mener du med at noen ligger der inne?» spør mannen.

«Det lukter jo død, det kjenner du vel?» sier Karim litt mer bryskt enn han hadde tenkt.

«Død? Jeg trodde at Walter kanskje hadde glemt mat fremme. Mener du at det ligger et dødt menneske der inne?» Mannen ser nå veldig skremt ut.

Karim svarer ikke. Ser bare trøtt på naboen og lurer på om han spiller dum eller om han virkelig er så naiv.

«Vi går ut og venter på låsesmeden», sier han, går forbi mannen og tar trappene ned i to trinn om gangen.

Den friske luften ute er en befrielse. Det spiller ingen rolle at Sturegatan er en sterkt trafikkert gate med mye støy og eksos som følge. Alt er bedre enn stanken i trappeoppgangen. Tunge lastebiler dundrer forbi dem, og søppelet fra den overfylte avfallsdunken på fortauet virvler av gårde utover gaten. De står og ser inn i Humlegårdsparken på den andre siden av gaten.

«Jeg rykket ut på en voldsalarm der inne i parken i forrige uke. Vi fikk melding om en fyr som ble sparket sønder og sammen av to andre», sier Frida.

«Å faen. Klarte dere å pågripe dem, og hvordan gikk det med ham som ble sparket?» spør Karim.

«Vi klarte å pågripe én av dem. I avhør fortalte han at han og kjæresten hadde avtalt et møte med en annen fyr for å ha sex, men det ble krangling, og de begynte å slåss i stedet», svarer Frida og gjesper.

«Jeg har lest et sted at Humlegårdsparken var en kongelig park fra starten av», sier Karim.

«Det eneste jeg vet, er at det har blitt dyrket humle her, og at navnet stammer fra det», svarer Frida.

Låsesmeden dukker opp etter tjue minutter.

«Hei, har vi en som har dødd igjen?» spør han og gjesper.

«Ja, det ser slik ut», svarer Karim.

«Tragisk. Det er min tredje denne uken. Det er for jævlig at vi er så ensomme i denne byen. Vi er over én million mennesker i Stockholm, men likevel er det ingen som savner en før man begynner å lukte og det blir plagsomt», sukker låsesmeden og åpner porten.

Stanken ser ikke ut til å bekymre ham det minste, men Frida tilbyr ham likevel et peppermyntedrops før han begynner.

«Nei takk, det går greit. Jeg mistet luktesansen etter at jeg hadde covid», svarer han og åpner vesken for å ta frem verktøyet.

Det tar ham nøyaktig sju minutter å åpne døren. Han blir ikke med inn, men forlater politibetjentene med et «ha det» og forsvinner ned trappen.

«Skal du eller jeg gå først?» spør Karim.

«Flytt deg», svarer Frida, skyver kollegaen bryskt til side og åpner døren.

Hun tar to steg inn i en mørk gang. Stanken er så intens at hvert åndedrag føles seigt, siden hun vet hva slags luft som trekkes ned i lungene hennes om og om igjen. Hun ville helst ha holdt pusten, siden det er så motbydelig, men tvinger seg til å puste rolig og fokusert. Dessuten er det varmt, og hun legger hånden på radiatoren.

«Varmen står på maks. Han må ha glemt å slå av før han dro til Spania», sier Frida.

Gangen er innbydende møblert og føles nyoppusset, til tross for klassisk brystpanel og fiskebensmønstret parkett.

«Vi har definitivt et lik her et sted», sier hun og kikker inn gjennom den første døråpningen fra gangen, et garderoberom som tydeligvis også brukes til oppbevaring av store kjøkkenting, siden hun ser en eske som ut fra bildet å dømme inneholder en foodprosessor.

Gjennom dobbeltdører til høyre går hun inn i et gjesterom. Her er det to enkeltsenger, skrivebord, garderobeskap og et vakkert vindu. Frida og Karim fortsetter videre inn i spisestuen, som har rikelig med plass til mange gjester. Takstukkatur, dekorative dørkarmer og et stort vindu hvor formiddagens bleke stråler flommer inn.

«Penger er ingen mangelvare i dette hjemmet», mumler Frida og ser ut av vinduet. Alle rommene har utsikt mot Humlegården.

Fra spisestuen går de rett inn på et kontor i art deco-stil. Det er innredet med rike fargekontraster med vekt på gull, fløyel, silke og blomstrete motiver. Det finnes også mange innslag fra fjerne land i form av utstoppede dyr som en påfugl, en ape, en halv meter lang krokodille og til og med noe som ser ut som en vanlig huskatt.

«Du, det er vel ikke lovlig med sånne, eller?» spør Karim og nikker mot krokodillen.

«Aner ikke, og jeg har ikke tenkt å finne det ut heller. Vi må finne liket», svarer Frida, som allerede angrer på at de valgte å rykke ut på alarmen. Hadde de bare latt en annen enhet dra, så hadde hun allerede skiftet klær og vært på vei hjem nå.

Det store soverommet er en drøm. Maskulint i duse farger, mørkt kassett-tak og knirkende fiskebens-parkett også her, men mer slitt. Plassbygde garderober uten forstyrrende håndtak og lamper felt inn i veggen, slik at ingen ledninger synes.

Kjøkkenet er hjemmekoselig og stort. Godt med oppbevaringsplass og arbeidsflater og utstyrt med markedets mest luksuriøse hvitevarer og teknologi, men med en motbydelig stank som gjennomsyrer alt. De gjennomsøker alle rommene uten å finne opphavet til stanken.

«Vi har gått glipp av liket. Det må ligge et dødt menneske her inne et sted», sier Karim der de står i leilighetens siste rom, den stilfulle stuen. Et rom like imponerende som det de nettopp var i. «Kanskje vi har et partert menneske som er presset inn i forskjellige skap og skuffer?»

«Eller inn under sofaene», nikker Frida og går ned på kne og kikker under Chesterfield-sofaene i brunt skinn. Hun ser ikke annet enn et tynt lag med støv.

«Jeg går tilbake og gjennomsøker rommene igjen», sier Karim.

«Gjør det. Jeg leter her inne først og jobber meg tilbake mot ytterdøren gjennom rommene», svarer Frida og sniffer på sofaen for å se om stanken er verre der. Hun har tross alt vært med på å finne en død kvinne i en sovesofa en gang. Men sofaen lukter ikke verre enn noe annet i leiligheten. Hun fortsetter med å åpne skap og trekker ut skuffer i den innebygde bokhyllen for å se om det kan ligge et oppkuttet menneske i dem. Det gjør det ikke. Hun løfter lokket på et vakkert flygel som står i et hjørne og kikker bak de tunge fløyelsgardinene i vinduet. Men det er ikke før hun drar til side en tung bildevev fra veggen, en kopi av Karl XIIs likferd, at hun bråstopper.

«Karim, kom hit!» roper hun.

Han dukker umiddelbart opp i døren.

«Har du funnet liket?» spør han.

«Nei, men en skjult dør», svarer Frida og dytter veggteppet til side, slik at han også kan se.

«Er den låst?» spør han.

Frida tar i håndtaket, og døren glir opp med en gnissende lyd. Det er ingen tvil om at de har funnet det de leter etter. Stanken er så intens inne fra rommet at de begge må vende ansiktet bort og legge armen over nese og munn før de besluttsomt går inn. Frida tar bare tre steg inn og stopper brått. Karim stopper rett bak henne, like forvirret som kollegaen.

I motsetning til resten av leiligheten, som har en takhøyde på litt over tre meter, har man her fjernet taket, og rommet fortsetter langt opp på loftet. Rommet er varmt som i en badstue, betydelig varmere enn resten av leiligheten, og det formelig kryr av svarte fluer overalt. Til tross for at vinduene er høye og sollyset gjør sitt for å bidra til oppvarmingen, har man valgt å plassere to ekstra varmeovner i rommet og sette dem på full effekt.

«Fy faen, så ekkelt», klynker Frida. «Jeg greier ikke alle disse ekle fluene.»

«Det er jo som i en bakerovn her inne», peser Karim og vifter med lua i et forgjeves forsøk på å jage bort fluene. «Der!» utbryter han plutselig og peker lenger inn.

Forråtnelsen er så langt fremskreden at kroppen er ugjenkjennelig. Den er oppsvulmet, og likvæsken har skapt en kraftig misfarging av parketten. Han ligger på magen med hodet vendt til siden. Det kryper larver rundt i øyehuler, nese, munn og ører. De kan se hvordan det beveger seg under den misfargede, utspente huden.

Rundt kroppen står utbrente telys samt hundrevis av små svarte korn av et eller annet slag.

«Hva i helvete er det som har skjedd her?» utbryter Karim.

«Helt klart et slags ritual der man har ofret et menneske», svarer Frida lavt.

«Hva er de svarte greiene? Er det også insekter?» spør Karim.

Frida setter seg på huk for å se litt nærmere.

«Jeg tror det er frø av noe slag», sier hun og reiser seg igjen.

Hun ser seg forundret rundt. Rommet er i gotisk stil, høyt under taket og minner om en kirke. Vinduene er dekket av farget glass, og morgenstrålene skaper fargerike skygger over smale spir, spissbuer, krysshvelv og okerfargede vegger.

«De der kan da ikke være ekte?» sier Frida, som har rettet blikket mot de vakre spissbuede hvelvene i taket.

«Aner ikke. Hva betyr alt det der?» spør Karim og peker oppover veggene.

Frida, som fremdeles står og ser opp i taket, senker blikket for å se hva han snakker om.

På både vegger og gulv har noen sprayet symboler og skrifttegn på et språk de ikke kan tyde.

«Kan du lese det?» sier Karim, som begynner å få panikk av alle fluene som lander på ham.

«Det ser ut som gresk. Jeg kan ikke lese det, men jeg kjenner igjen bokstavene», svarer Frida og peker oppover veggen.

Overalt står det levende lys som for lengst har slukket, med størknet stearinen ned langs sidene. Mot den ene veggen står en antikk sofa og et bord. Oppå det ligger en vinrød duk og tørkede roser plassert i en sirkel. På gulvet nedenfor står en skål med noe som en gang har hatt puls, men som nå mest ser ut som en råtnende fille.

«Fy faen, jeg greier ikke å være her inne lenger. Jævla fluer», sier Frida og begynner å gå mot døren og veggteppet. «Jeg ringer inn dette.»

«Hva er det der?» spør Karim og peker på noe som stikker ut fra den oppsvulmede kroppen.

Frida stopper, snur seg og ser tilbake på kroppen som kollegaen peker på. Hun tar noen skritt nærmere. «Det ser ut som en pigg, eller hva?» tenker hun høyt. «Har man kjørt en stake gjennom hjertet hans?»

«Saken er løst. Vi henter professor Van Helsing. Han har endelig fått has på Dracula», spøker Karim i en kynisk tone.

«Dette er et mord», sier Frida, som kjemper mot panikken.

«Eller selvmord. Det ser jo ut som om han har falt fremover på staken. Det kan han faktisk ha klart selv», sier Karim.

«Spiller ingen rolle. Vi trekker oss tilbake fra åstedet og ringer inn dette», sier Frida bestemt.

«Jeg skal se om jeg finner noe som kan identifisere liket. Jeg tror det er en mann i alle fall», sier Karim.

Frida er ikke i rommet lenger og hører ham ikke. Hun står i stuen og snakker med operasjonssentralen.

Karim blir værende i rommet med den døde. Han vet godt at reglementet tilsier at når man mistenker at et mord har blitt begått, skal man umiddelbart trekke seg tilbake fra åstedet og helst forsegle det til kriminalteknikerne og rettsmedisinerne dukker opp, men nysgjerrigheten er for stor.

Han går ned på kne for å se om han kan se noe under kroppen, men det er umulig. Karim reiser seg, tar på seg et par engangshansker og søker med blikket rundt i det merkelige kirkelignende rommet. Det er en naken kropp, så det burde jo ligge klær et sted. Han får øye på bylten med klær bak den ene radiatoren. Han famler med fingrene gjennom lommene i klærne etter en lommebok eller mobil. Han finner ingen av delene, men derimot et sammenbrettet papir. Karim fortsetter utrettelig å vifte bort fluer med den ene hånden og bretter ut papiret med den andre og leser:

«Seksjon 3, Hylle 8, Plass 66»

